EELNÕU

# JÕELÄHTME VALLAVOLIKOGU

# O T S U S

Jõelähtme 15. mai 2025 nr

**Jõelähtme vallale kuuluvale Saha park kinnisasjale Loopargi tee 2 korteriühistu kasuks isikliku kasutusõiguse seadmine**

Jõelähtme vald, Loo alevik, Loopargi tee 2 korteriühistu (registrikood 80404734; endine Korteriühistu Saha tee 6) esitas 27.04.2025 taotluse isikliku kasutusõiguse seadmiseks Jõelähtme vallale kuuluvale Saha park (katastritunnus 24501:001:0385, registriosa 3762950) kinnisasjale 185 m2 (PARI ruumiandmete tunnus 788742) ulatuses vastavalt Arhitektuuribüroo Nafta OÜ töö nr SL0118 projektile „Korterelamu katusealuse korruse väljaehitamine“ ja sellele 03.03.2025 väljastatud ehitusteatisele nr 2511201/05320, millega on ette nähtud parkimiskohtade rajamine Saha park kinnisasjale.

Parkimiskohad on ette nähtud Saha park kinnistule seoses selleks vajaliku ala puudumisega Loopargi tee 2 kinnistul. Täiendavate parkimiskohtade rajamisega lahendatakse ka osaliselt olemasolevate korterite parkimise küsimus kuna seni on kasutatud selleks Loopargi tee äärset sõidutee osa.

Jõelähtme Vallavolikogu 23.08.20218 otsusega nr 116 nõustus vallavolikogu koormama Saha park kinnistut isikliku kasutusõigusega Korterühistu Saha tee 6 kasuks 186 m2 ulatuses parkla rajamiseks (tasuta, tähtaeg 50 aastat, kasutusõigus lõppeb, kui parkla on välja ehitamata viie aasta jooksul või kui korteriühistu likvideeritakse, kasutusõiguse seadmisega seotud lepingukulud korteriühistu kanda). 2018. aasta otsuse alusel isiklikku kasutusõigust käesoleva ajani seatud ei ole. Võrreldes 2018. aastaga on muutunud soovitava isikliku kasutusõiguse pindala ja nihkunud ka rajatavate parkimiskohtade asukoht. 27.04.2025 taotluses avaldas Loopargi tee 2 korteriühistu, et soovib seetõttu loobuda Jõelähtme Vallavolikogu 23.08.2018.a otsuse nr 116 alusel isikliku kasutusõiguse seadmisest.

Võttes aluseks kohaliku omavalitsuse korralduse seaduse § 6 lg 1, asjaõigusseaduse § 225, Jõelähtme Vallavolikogu 12.09.2006 määruse nr 29 „Jõelähtme vallavara valitsemise kord“ § 35 lg 1 p 2, lg 3 ja lg 5, Loopargi tee 2 korteriühistu poolt 27.04.2025 esitatud taotluse, Jõelähtme Vallavolikogu

**o t s u s t a b:**

1. Koormata isikliku kasutusõigusega Jõelähtme valla omandisse kuuluvat Harju maakonnas Jõelähtme vallas Loo alevikus asuvat Saha park (katastritunnus 24501:001:0385, registriosa 3762950) kinnisasja ca 185 m2 ulatuses Jõelähtme vald, Loo alevik, Loopargi tee 2 korteriühistu (registrikood 80404734) kasuks vastavalt PARI tunnusega nr 788742 registreeritud ruumikujule (otsuse lisa plaanil tähistatud punase piirjoonega).
2. Isiklik kasutusõigus seatakse parkla rajamiseks, omamiseks, kasutamiseks, kasutusse andmiseks, teenindamiseks, hooldamiseks, remontimiseks, lammutamiseks ja rekonstrueerimiseks vastavalt Arhitektuuribüroo Nafta OÜ töö nr SL0118 projektile „Korterelamu katusealuse korruse väljaehitamine“ ja sellele 03.03.2025 väljastatud ehitusteatisele nr 2511201/05320 järgmistel tingimustel:
	1. isiklik kasutusõigus seatakse tähtajaga 50 aastat;
	2. isiklik kasutusõigus seatakse tasuta;
	3. isikliku kasutusõiguse alusel rajatava parkla ehitamise korraldab ja finantseerib Loopargi tee 2 korteriühistu, Jõelähtme vald ei võta isikliku kasutusõiguse seadmisega mingeid rahalisi kohustusi Looaprgi tee 2 korteriühistu ees. Isikliku kasutusõiguse alale ehitatavad rajatised ei ole isikliku kasutusõiguse kestvusaja jooksul kinnisasja olulised osad;
	4. isiklik kasutusõigus lõppeb ennetähtaegselt, kui parkla on välja ehitamata viie (5) aasta jooksul alates lepingu sõlmimisest või kui Loopargi tee 2 korteriühistu likvideeritakse. Loopargi tee 2 korteriühistu annab tagasivõetamatu nõusoleku, et isikliku kasutusõiguse ennetähtaegsel lõpetamisel käesolevas punktis nimetatud põhjusel annab Looaprgi tee 2 korteriühistu vajaliku nõusoleku kinnistusraamatus isikliku kasutusõiguse kande kustutamiseks;
	5. Jõelähtme vallal on õigus avalikes huvides vajalike tehnorajatiste tarbeks kasutada või koormata isikliku kasutusõiguse ala kolmandate isikute õigustega (sh piiratud asjaõigused);
	6. Isikliku kasutusõiguse alal paiknevad olemasolevad tänavavalgustusrajatised ei ole isikliku kasutusõiguse esemed. Parka rajamisel ei tohi vigastada ega lõhkuda olemasolevaid tänavavalgustusrajatisi ega nende osi. Nende lõhkumisel ja/või vigastamisel parandab ja/või vahetab purunenud rajatised välja Loopargi tee 2 korteriühistu oma kulul vähemalt samaväärsetega;
	7. isikliku kasutusõiguse lepingu seadmisega kaasnevad kulud kannab Loopargi tee 2 korteriühistu;
3. Tunnistada kehtetuks Jõelähtme Vallavolikogu 23.08.2018 otsus nr 116 “Jõelähtme vallale kuuluvale Loo aleviku Saha park kinnistule Korteriühistu Saha tee 6 kasuks isikliku kasutusõiguse seadmine”.
4. Otsus jõustub teatavakstegemisest.

Väino Haab

vallavolikogu esimees